बीसी खंडूरी ने ली मुख्यमंत्री पद की शपथ  
लगातार जद्दोजहद और संघर्ष के ठीक 808 दिनों के बाद रविवार को भुवनचंद्र खंडूरी ने दोबारा उत्तराखंड के मुख्यमंत्री पद की श्पथ ली।
लगातार जद्दोजहद और संघर्ष के ठीक 808 दिनों के बाद भुवनचंद्र खंडूरी ने दोबारा उत्तराखंड के मुख्यमंत्री पद की श्पथ ली। स्थानीय रेंजर्स मैदान में राज्यपाल मारग्रेट अल्वा ने एक सादे समारोह में खंडूरी को पद एवं गोयनीयता की शपथ दिलाई।  इसके पूर्व रमेश पोखरियाल निशंक ने राजभवन पहुंचकर अल्वा को अपना इस्तीफा सौंप दिया था। निशंक को भारतीय जनता पार्टी के शीर्ष नेतृत्व ने अपना इस्तीफा देने का निर्देश दिया था, जिसका पालन करते हुए निशंक ने मुख्यमंत्री पद से अपना इस्तीफा दे दिया। खंडूरी को भाजपा विधायक दल की बैठक में नया नेता चुना गया। बैठक में रमेश पोखरियाल निशंक, पार्टी के प्रदेश प्रभारी थावर चंद्र गहलोत सहित कई वरिष्ठ नेता उपस्थित थे।  रेंजर्स मैदान में भारी भीड़ की उपस्थिति में खंडूरी ने ईश्वर के नाम पर पद एवं गोपनीयता की शपथ ली। उत्तराखंड में गत लोकसभा चुनावों में पांचों सीटों पर हार के बाद खंडूरी को मुख्यमंत्री पद छोड़ना पड़ा था। उन्होंने 25 जून, 2009 को तत्कालीन राज्यपाल बीएल जोशी को अपना इस्तीफा सौंप दिया था।  खंडूरी को रविवार को 808 दिनों के बाद फिर से इस पर्वतीय राज्य की कमान सौंप गई है। खंडूरी के समक्ष मुख्य रूप से अगले वर्ष के शुरुआत में होने वाले चुनावों में पार्टी को वापस सत्ता में लाने की बड़ी चुनौती है। शपथ ग्रहण के दौरान खंडूरी समर्थक जोर-जोर से नारे लगा रहे थे।  इस मौके पर पूर्व मुख्यमंत्री भगत सिंह कोशियारी, पार्टी के प्रदेश अध्यक्ष विशन सिंह चुफाल सहित भारी संख्या में नेता तथा कार्यकर्ता उपस्थित थे। कार्यकर्ताओं द्वारा उत्साह में जोर-जोर से नगाड़े भी बजाए जा रहे थे। शपथ ग्रहण समारोह स्थल पर भारी संख्या में सुरक्षाकर्मियों को तैनात किया गया था।